TSTE รุกตั้ง “ที เอส โปรแพค” ขยายธุรกิจ OEM รองรับดีมานด์พุ่ง
บอร์ด TSTE  อนุมัติตั้งบริษัทย่อย “ที เอส โปรแพค” ขยายธุรกิจบรรจุและบรรจุภัณฑ์ ส่วนปี 66 ตั้งเป้าขยายกำลังการผลิตและบรรจุเพิ่มขึ้นเป็น 200% จากปีก่อน
บอร์ด TSTE  อนุมัติตั้งบริษัทย่อย “ที เอส โปรแพค” ขยายธุรกิจบรรจุและบรรจุภัณฑ์ ส่วนปี 66 ตั้งเป้าขยายกำลังการผลิตและบรรจุเพิ่มขึ้นเป็น 200% จากปีก่อน
13 ธ.ค. 2565

นายชนะชัย ชุติมาวรพันธ์ ประธานเจ้าหน้าที่บริหาร บริษัท ไทยชูการ์ เทอร์มิเนิ้ล จำกัด (มหาชน) หรือ TSTE ผู้ให้บริการขนถ่ายสินค้าเรือเดินสมุทร บริการท่าเทียบเรือ ให้เช่าโกดังเก็บสินค้า รวมถึงธุรกิจกลุ่มอาหาร เปิดเผยว่าเมื่อวันที่ 7 ธันวาคม ที่ผ่านมา คณะกรรมการบริษัทฯ มีมติจดทะเบียนจัดตั้งบริษัทย่อยใหม่ ภายใต้ชื่อ บริษัท ที เอส โปรแพค จํากัด หรือ TSP เพื่อผลิตและจําหน่ายบรรจุภัณฑ์รวมถึงรับจ้างบรรจุภัณฑ์ ด้วยทุนจดทะเบียนชําระแล้ว 50,000,000 บาท แบ่งเป็นหุ้นสามัญ 500,000 หุ้น มูลค่าที่ตราไว้หุ้นละ 100 บาท โดย TSTE มีสัดส่วนการถือหุ้นร้อยละ 100
ด้าน นายวิระชัย ปาโท กรรมการผู้จัดการ บริษัท ที เอส โปรแพค จํากัด หรือ TSP เปิดเผยว่า ต้องขอขอบคุณคณะกรรมการบริษัท พนักงานและทุกๆ ท่านที่มีส่วนเกี่ยวข้อง ซึ่งได้ให้ความไว้วางใจให้ทำหน้าที่เป็นกรรมการผู้จัดการ TSP ในครั้งนี้ รู้สึกเป็นเกียรติและภูมิใจเป็นอย่างยิ่ง
ทั้งนี้ ด้วยประสบการณ์ด้านการบรรจุและผลิตบรรจุภัณฑ์น้ำมันพืชมาอย่างยาวนานมากกว่า 25 ปี ประกอบกับ TSP มีการบริหารงานภายใต้มาตรฐานสากล ISO22000, HACCP, GHPs, HALAL, Kosher มีสายการผลิตขวดพลาสติก, ฝาพลาสติก และสายการบรรจุน้ำมันพืช แบบชนิดขวด 1 ลิตร, ขวด 5 ลิตร, ถุง 1 ลิตร, ปี๊บ 13.75 ลิตร, ปี๊บ 18 ลิตร, Jerry Can 18 ลิตร, และถัง 200 ลิตร
โดยรับจ้างผลิตและบรรจุ (OEM) ให้กับแบรนด์สินค้าต่างๆ ทั้งในและต่างประเทศ ด้วยประสบการณ์ตรงของทีมผู้บริหารและจุดเด่นของโรงงาน ซึ่งตั้งอยู่บริเวณท่าเรือส่งออกและใกล้กับกรุงเทพ จึงทำให้สะดวกและรองรับต่อการกระจายสินค้าได้อย่างรวดเร็ว ประกอบกับความต้องการบรรจุสินค้าในลักษณะ House Brand เพิ่มมากขึ้น จึงสามารถตอบโจทย์ รองรับกับปริมาณความต้องการสินค้า (OEM) ที่เพิ่มขึ้น
“ในปี 66 ทางบริษัทฯ ได้มีการขยายกำลังการผลิตและบรรจุเพิ่มขึ้น เป็น 200% จากปีก่อนหน้า และมีแผนขยายกำลังการผลิตเพื่อรองรับการเติบโตของคู่ค้าอย่างต่อเนื่อง ด้วยสโลแกนที่ว่า ความต้องการของคู่ค้า คืองานบริการของเรา” นายวิระชัย กล่าว